ไฟแนนซ์ทูเดย์
..การเปิดตัวของกลุ่มอะโนนีมัส ที่ประกาศทำสงครามไซเบอร์กับรัฐบาลไทย เพื่อต่อต้านนโยบายซิงเกิ้ลเกตเวย์ ทำให้ช่วงนี้ธนาคารพาณิชย์ทุกแห่งสั่งเจ้าหน้าที่ระดับปฏิบัติการด้านไอทีเตรียมพร้อมตลอดเวลาในขั้นสูงสุด เพื่อตรวจตราระบบของธนาคารให้เข้มแข็ง เพราะไม่รู้ว่าจะโดนหางเลขเมื่อไหร่
2 พ.ย. 2558

..การเปิดตัวของกลุ่มอะโนนีมัส ที่ประกาศทำสงครามไซเบอร์กับรัฐบาลไทย เพื่อต่อต้านนโยบายซิงเกิ้ลเกตเวย์ ทำให้ช่วงนี้ธนาคารพาณิชย์ทุกแห่งสั่งเจ้าหน้าที่ระดับปฏิบัติการด้านไอทีเตรียมพร้อมตลอดเวลาในขั้นสูงสุด เพื่อตรวจตราระบบของธนาคารให้เข้มแข็ง เพราะไม่รู้ว่าจะโดนหางเลขเมื่อไหร่
..ไม่มีธนาคารไหนยืนยันว่าระบบแข็งแรงปลอดภัยแน่นอน 100% ไม่มีทางที่จะมีแฮ็กเกอร์หน้าไหนลอบเข้ามาเจาะฐานข้อมูลได้ เพราะจะเป็นการท้าทายและอาจเจอลองของ ซึ่งไม่คุ้มที่จะนำมาให้เกิดความเสี่ยง
..สิงห์ ตังทัตสวัสดิ์ กรรมการบริหาร ธนาคารกรุงเทพ ในฐานะประธานบอร์ดบริหารความเสี่ยงของแบงก์ ระบุว่า ภัยจากการคุกคามทางอินเทอร์เน็ตเป็นความเสี่ยงแบบใหม่ที่ธนาคารพาณิชย์ต้องเจอ ทุกคนต้องดูแลระบบของตัวเองให้ดี แม้บอร์ดแบงก์อาจจะสูงวัย ไม่เข้าใจเทคโนโลยีทั้งหมด แต่ก็ต้องเรียนรู้และไล่งานได้ แทนตัวเองเป็นลูกค้าเกิดปัญหาขึ้นจะต้องวางระบบปิดความเสี่ยงอย่างไร
..ตั้งแต่ สมคิด จาตุศรีพิทักษ์ มานั่งเป็นรองนายกรัฐมนตรี หัวหน้าทีมเศรษฐกิจ ก็เดินหน้าการตั้งเขตเศรษฐกิจพิเศษเต็มสูบ มีการลดแลกแจกแถมภาษีจูงใจ ให้ธนารักษ์นำที่ราชพัสดุมาให้ผู้ประกอบการเอกชนเช่าในราคาถูก ทำให้ สมชัย สัจจพงษ์ ปลัดกระทรวงการคลัง ต้องประชุมเพื่อผลักดันนโยบายเศรษฐกิจให้ออกมาเป็นรูปธรรมเร็วที่สุด
..เรียนรู้งานได้เร็วสำหรับ เอกนิติ นิติทัณฑ์ประภาศ ผู้อำนวยการสำนักงานคณะกรรมการนโยบายรัฐวิสาหกิจ โดยเป้าหมายชัดเจนในการถูกส่งให้มานั่งในตำแหน่งนี้คือ การเร่งการร่วมทุนภาครัฐกับเอกชน หรือพีพีพี ในโครงการโครงสร้างพื้นฐานขนาดใหญ่ของประเทศ เพราะกฎหมายใหม่เกิดมา 2 ปี ยังไม่มีโครงการไหนลงทุนแบบพีพีพีได้เลย
..พงษ์ภาณุ เศวตรุนทร์ อดีตรองปลัดคลัง ที่ข้ามไปเป็นปลัดกระทรวงการท่องเที่ยวและกีฬา ต้องเรียนรู้งานใหม่อย่างหนัก เพราะการท่องเที่ยวถือเป็นตัวขับเคลื่อนสำคัญของเศรษฐกิจ จนไม่มีเวลาพักและพบปะผู้คน จนหลายคนเข้าใจผิดว่าปลัดเก็บตัวจนไม่มีผลงาน เห็นที่ปลัดการท่องเที่ยวและกีฬามือใหม่ต้องปรับการทำงานเป็นข่าวมากขึ้นสักนิด การทำงานน่าจะไปได้ราบรื่นกว่านี้